b'\n_START_ARTICLE_\nKurn\xc4\x97n\xc5\xb3 Lauryno Radziukyno mokykla\n_START_SECTION_\nIstorija\n_START_PARAGRAPH_\nMokyklos statyba prad\xc4\x97ta 1934 m., po dvej\xc5\xb3 met\xc5\xb3, 1936 m. mokykla pastatyta. Spalio m\xc4\x97nes\xc4\xaf pamokas prad\xc4\x97jo lankyti 51 mokinys. Visus statybos darbus finansavo \xc4\x8dia gim\xc4\x99s ir aug\xc4\x99s L. Radziukynas. Jis paaukojo 160 t\xc5\xabkst. lit\xc5\xb3, apskrities valdyba prid\xc4\x97jo 11 t\xc5\xabks. Statybin\xc4\x97s med\xc5\xbeiagos, mokykliniai suolai, lentos, stiklai langams buvo atve\xc5\xbeti i\xc5\xa1 \xc4\x8cikagos, kur gyveno L. Radziukynas. Statybin\xc4\x97 med\xc5\xbeiaga ir inventorius buvo gabenami i\xc5\xa1 \xc4\x8cikagos \xc4\xaf Niujork\xc4\x85, i\xc5\xa1 Niujorko plukdomi \xc4\xaf Klaip\xc4\x97d\xc4\x85. U\xc5\xbe atplukdyt\xc4\x85 krovin\xc4\xaf reik\xc4\x97jo sumok\xc4\x97ti 41 t\xc5\xabkst. lit\xc5\xb3 muito mokest\xc4\xaf. i\xc5\xa1 \xc4\x8dia \xc4\xaf Alyt\xc5\xb3 atve\xc5\xbeta traukiniais, toliau \xc4\xaf Kurn\xc4\x97nus \xe2\x80\x93 arkli\xc5\xb3 traukiamais ve\xc5\xbeimais. Buvo atgabenti suolai, durys, langai, parketas, radiatoriai, \xc4\x8diaupai. Plytas ir \xc4\x8derpes pirko Marijampol\xc4\x97je. Tais laikais mokykla buvo pakankamai moderni, jos gal\xc4\x97jo pavyd\xc4\x97ti miest\xc5\xb3 mokiniai. Teritorijoje \xc4\xafrengtas artezinis gr\xc4\x99\xc5\xbeinys, v\xc4\x97jo j\xc4\x97gain\xc4\x97\xe2\x80\x93siurblys. V\xc4\x97jo j\xc4\x97gain\xc4\x97 buvo naudojama pumpuoti vandeniui i\xc5\xa1 97,3 m gylio artezinio gr\xc4\x99\xc5\xbeinio \xc4\xaf rezervuar\xc4\x85 vandens bok\xc5\xa1te (v\xc4\x97jo variklis veik\xc4\x97 iki 1975 m.). Mokykla tur\xc4\x97jo centrin\xc4\xaf \xc5\xa1ildym\xc4\x85 ir biologiniu b\xc5\xabdu tvarkom\xc4\x85 kanalizacij\xc4\x85. Taip pat buvo du\xc5\xa1as, sporto sal\xc4\x97, parketu i\xc5\xa1klotos grindys._NEWLINE_Pagal L.Radziukyno projekt\xc4\x85 visus darbus atliko Balk\xc5\xabn\xc5\xb3 kaimo meistrai. Lietuvos herbo Vy\xc4\x8dio mokyklos bok\xc5\xa1te autorius dailininkas keramikas Vytautas Brazd\xc5\xbeius (1897-1968), statybos darbams vadovavo architektas Pranas Medziukas, med\xc5\xbeio darbams \xe2\x80\x93 Vladas Le\xc5\xa1\xc4\x8dinskas. _NEWLINE_Pirmuoju mokyklos direktoriumi iki 1957 m. buvo Motiejus Ra\xc5\xbeanskas (1896\xe2\x80\x931981), sutvark\xc4\x99s ir ap\xc5\xbeeldin\xc4\x99s aplink\xc4\x85. 1988 m. rugpj\xc5\xab\xc4\x8dio 23 d. atidengtas ir restauruotas sovietme\xc4\x8diu u\xc5\xbetinkuotas Vytis mokyklos bok\xc5\xa1te. Mokykla gyvavo iki 2008 m. Sovietme\xc4\x8diu veik\xc4\x97 kaip a\xc5\xa1tuonmet\xc4\x97 mokykla, v\xc4\x97liau Kurn\xc4\x97n\xc5\xb3 Lauryno Radziukyno pagrindin\xc4\x97 mokykla, Santaikos pagrindin\xc4\x97s mokyklos Kurn\xc4\x97n\xc5\xb3 Lauryno Radziukyno skyrius, Santaikos pagrindin\xc4\x97s mokyklos Luksn\xc4\x97n\xc5\xb3 pradinio ugdymo skyrius.  _NEWLINE_Mokyklos ir jai priklausan\xc4\x8diuose pastatuose 2009 m. planuota \xc4\xafrengti vie\xc5\xa1\xc4\x85j\xc4\x85 turizmo infrastrukt\xc5\xabr\xc4\x85, pritaikyti kult\xc5\xabros paveldo pastat\xc4\x85 ekspozicijoms rengti. L\xc4\x97\xc5\xa1\xc5\xb3 buvo numatoma gauti per tikslin\xc4\x99 Lietuvos ir Lenkijos bendradarbiavimo per sien\xc4\x85 program\xc4\x85. 2014 m. duomenimis, mokykla st\xc5\xabksojo apleista. 2019 m. mokykla prad\xc4\x97ta restauruoti.'